ምሁር ቋንቋ ትግርኛን ዳይሬክተር ኣካዳሚ ቋንቋታት ትግራይን ዶክተር ዳኒኤል ተኽሉ፡ ትግርኛ፡ ኣብ ኢትዮጵያን ጎረቤት ሃገርን ከም ዝዝረብ ይገልጽ። "ዕሙቕ ዝበለ መጽናዕቲ ዘድልዮ'ኳ እንተኾነ፡ ኣብ ኢትዮጵያ ልዕሊ 10 ሚልዮን ሰባት ነዚ ቋንቋ ይዛረቡዎ'ዮም። ስለዚ ካብ ትግራይ ወጻኢ ዘለው ካልኦት ሰባት ዝዛረቡዎ ቋንቋ ምዃኑ ክንርዳእ ይግባእ" ይብል። ቋንቋ፡ መግለጺ መንነት ሓደ ማሕበረሰብ'ኳ እንተኾነ ትግርኛ ምዝራብ ንበይኑ ግን፡ ትግራዋይ ኣየብልን ዝብል ዶክተር ዳኒኤል፡ ሓደ ሰብ ትግራዋይ ከብልዎ ዝኽእሉ ከም ባህሊ፣ ኣተሓሳስባ፣ እምነትን ኣረኣእያን ዝበሉ ባእታታት ተደሚሮም ብዝፈጥሩዎ ህንጸተ ኣእምሮ'ዩ ዝግለጽ ኢሉ። "ዝኾነ ይኹን ሰብ፡ ትግርኛ ስለ ዝተዛረበ ትግራዋይ እዩ ክብሃል ኣይከኣልን። ንኣብነት ቀዳማይ ሚኒስተር ኣብዪ ኣሕመድ ብትግርኛ ይዛረቡ'ዮም፤ ግን ትግራዋይ ኣይኮኑን። ኣነ ኣምሓርኛ ይዛረብ'የ፤ ግን ኣምሓራይ ኣይኮንኩን" ብማለት፡ በዚ ምኽንያት፡ ኣብ ፖለቲካ ኢትዮጵያ፡ ፈጸምቲ ዝኾነ ዓይነት 'ትግርኛ ይዛረቡ ነይሮም' ክብሃል እንከሎ፡ ብቐጥታ ምስ ትግራዋይ ምትሕሓዝ ምኽንያታዊ ክኸውን ከም ዘይኽእል ይዛረብ። እንተኾነ ከምዚ ዓይነት ኣጠቓቕማ ቃላት፡ መቐጸልታ እቲ ትግራይ ካብ ኢትዮጵያ ብዝተወስደ ሃብቲ ትብልጽግ ኣላ እናተባህለ ብሰነዳዊ ምድላዋት ዝስራሕ ዝነበረ ሃሰያ እዩ ይብል ፖለቲከኛ ግርማይ በርሀ። "ዋላ'ኳ ከምዚ ዓይነት ቃላት ኣብ ስነ ልቦና ህዝብና ዝፈጥሮ ስምብራት ኣሎ እንተዘይበልኩ፡ ተጋሩ ተፈሊና ናይ ኩሉ ሕመቕ ተሰከምቲ ክንኸውን ግን ይስራሕ ኣሎ፤ ኩሉ ሕመቕ ናብ ዝባንና ክድፍደፍ ከሎ ድማ እቲ ካብ ትግራይ ወጻኢ ዘሎ ትግራዋይ ስኽፍኽፍ ክብሎ ይኽእል'ዩ" ዝብል ስግኣቱ ይገልጽ። ስለዚ፡ ኣጠቓቕማ ቋንቋ ኣካላት ሕጊ እንታይ ክመስል ኣለዎ?
